УмыкIий закъуэ
Зэрыхабзэти, зэтехьа щхьэкIэ, нысэр и тхьэмадэм епсалъэртэкъым.
— Си нысэ цIыкIур згъэпсэлъэнущ, — жиIэри, тхьэмадэжьым мэл иукIащ, и ныбжьэгъухэр къриджащ, нысэм псэлъапщIэу тыгъэ лъапIэхэр къыхуищэхури, зыбгъэдишащ:
— Хъунщ, тIасэ, умыпсалъэу узэрыщытар, уи нэмыс и хъер улъагъу.ФIыщIэ пхузощI! ДяпэкIэ укъызэпсалъэ хъунущ! – жиIэри къыхуищэхуахэр иритащ. Тхьэмадэжьым и ныбжьэгъу лIыжьхэри нысэм быдэу къехъуэхъуащ.
Нысэм и гъэпсэлъапщIэм и хьэтыркIэ зэныбжьэгъу лIыжьхэри хъарзынэу зэдефэщ-зэдешхэри, я нэгу зиужьауэ, я ныбжьэгъужьым къехъуэхъужри, зэбгрыкIыжащ.
Псэлъэну хуит хъуа нысэр етIуанэ махуэм хьэблэ псом зэхахыу кIийуэ къыдэуващ.
ЛIыжьым нысэр ириджэри жиIащ:
– Дыгъуасэ мэл пхуэзукIамэ, нобэ вы пхуэзукIынщ, нысэ, ауэ умыкIий закъуэ.
Абы и цIэр езым зыфIищыжынщ
ЛIыжьым нысэ къыхуашат. Зэрыхабзэти, нысэр зэрагъэфIэну цIэр фIащыну псори зэхэзежэрт. Пхъэ къутапIэм IущIэу хэс лIыжьым бгъэдэлъадэхэри елъэIуащ.
— Дадэ, ди нысэ цIыкIум фIэтщыну цIэ дахэ къыджеIэ!
— Абы и цIэр езым зыфIищыжынщ, тIасэхэ, фэ гугъу зевмыгъэхь, — жиIащ лIыжьым.
Тхьэмахуэ зытIущ нэхъ дэмыкIыу, нысащIэр псыхьэ кIуэну къыщIэкIауэ, пщIантIэм зы ажэжь дэтти, нысащIэ мыцIыхур щилъагъум, езауэу щIидзащ.
НысащIэм зыкъиплъыхьщ-зыниплъыхьри, зыри щимылъагъум, пэгунитIыр игъэувщ, ажэм шэсри, пхъэхьымкIэ иубэрэжьу щIидзащ.
ЛIыжь къыдыхьэжым ар щилъагъум жиIащ:
— «Ажэ шущ» дяпэкIэ фызэреджэнур.
КъардэнгъущI Зырамыку.
